Cosmopolitan
„Cosmopolitan“ – tarptautinis žurnalas moterims, kartais sutrumpintai vadinamas Cosmo, publikuojamas daugiau negu šimtmetį. Pirmąkart išleistas 1886 m. Jungtinėse Valstijose kaip šeimos žurnalas, vėliau perdarytas į literatūros žurnalą, o dar vėliau, XX a. 7-ąjį dešimtmetį, tapo moterų auditorijai skirtu žurnalu. Žurnalo turinys apima straipsnius apie moterų problemas, santykius, seksą, sveikatą, karjerą, savęs tobulinimą, įžymybes, madą ir grožį. Leidžiamas bendrovės „Hearst Magazines“, „Cosmopolitan“ turi 64 tarptautinius leidimus, yra spausdinamas 35 kalbomis ir platinamas daugiau nei 100 šalių. Visame pasaulyje turi apie 18 mln. skaitytojų, vien JAV virš 3 mln.